Nepamatoto izsaukumu skaita attiecība pret visu ārkārtēju izsaukumu skaitu dažādās dalībvalstīs joprojām ievērojami atšķiras, un Maltā tā ir visaugstākā – 76 %. Dažas dalībvalstis neatļauj izsaukumus no tālruņiem bez SIM kartes, lai samazinātu nepamatotu izsaukumu risku, kas potenciāli var noslogot ĀIC sistēmu. Tomēr lielākajā daļā dalībvalstu (20) ir noteikts, ka piekļuve neatliekamās palīdzības dienestiem no tālruņiem bez SIM kartes ir obligāti jānodrošina.

Pieaugošā mobilo tālruņu, jo īpaši viedtālruņu, izplatība liecina par to, cik svarīgi ir nodrošināt piekļuvi neatliekamās palīdzības dienestiem, atrodoties kustībā, jo īpaši saistībā ar pāreju uz balss pārraidi pa ilgtermiņa evolūciju (Voice over Long Term Evolution, VoLTE) un balss pārraidi pa WiFi (Voice over WiFi, VoWiFi). Tas arī nozīmē, ka arvien lielāks datu un iezīmju apjoms, ko iegūst gan no tīkla, gan no galalietotāja mobilā tālruņa, varētu ārkārtēja gadījuma saziņu padarīt efektīvāku (piemēram, nosakot izsaucēja atrašanās vietu, nodrošinot galalietotājiem invalīdiem izsaukumus teksta veidā un videoizsaukumus, ļaujot noteikt atrašanās vietu vertikālajā asī (z asī) un nodrošinot citus kontekstuālus datus).

No mobilajiem tālruņiem veikto izsaukumu skaits ievērojami pārsniedza izsaukumu skaitu no fiksētajiem tālruņiem. 2021. gadā vidēji 78 % izsaukumu tika veikti no mobilajiem tālruņiem. Tomēr mobilo tālruņu izmantošana ārkārtēja gadījuma saziņai dažādās dalībvalstīs ievērojami atšķiras – no 42 % gadījumu Luksemburgā un 63 % gadījumu Vācijā līdz 96 % gadījumu Kiprā un 99 % Čehijā.

Valstīs, kurās katram neatliekamās palīdzības dienestam ir sava ĀIC, būtu jānodrošina, ka uz numuru “112” veiktos izsaukumus efektīvi pārsūta un tos apstrādā piemērotākais neatliekamās palīdzības dienests saskaņā ar Universālā pakalpojuma direktīvas 109. panta 3. punktu un iepriekš – 26. pantu. Mūsdienīga valsts ĀIC sistēmu ieviešana ļauj savienoti un vairāk nekā pietiekamā apmērā apkalpot gan “112” izsaukumus, gan uz valsts numuriem saņemtos izsaukumus, vienlaikus nodrošinot piekļuvi visiem attiecīgajiem neatliekamās palīdzības dienestiem. Šādās sistēmās būtu jāievieš maršrutēšanas funkcija, kas atbilst pārejai uz pakešu komutācijas sakariem un nodrošina, ka visu ārkārtēja gadījuma saziņu – izsaukumus pa tālruni, teksta vai video veidā, to starpā tos, kuri saņemti no elektronisko sakaru pakalpojumu sniedzējiem, kuri ir neatkarīgi no tīkla, – apstrādā piemērotākā ĀIC.

Tas, cik izsaukumu tiek veikts, zvanot uz numuru “112”, ir atkarīgs no galalietotāju informētības par numura “112” pieejamību, kā arī no tā, vai līdztekus pastāv valsts “vēsturiskie” numuri.

“112” ir vienotais neatliekamās palīdzības numurs Dānijā, Igaunijā, Somijā, Maltā, Nīderlandē, Portugālē, Rumānijā un Zviedrijā. Tomēr šajās valstīs tiek veikti tikai 23 % no visiem ES izsaukumiem uz numuru “112”. Lielākā daļa izsaukumu uz numuru “112” tiek veikti dalībvalstīs, kurās joprojām tiek izmantoti valsts numuri. Šajās dalībvalstīs vienotā Eiropas neatliekamās palīdzības numura izmantošana ievērojami atšķiras – no 5 % gadījumu Īrijā līdz 97 % Bulgārijā.

2021. gadā, salīdzinot ar 2019. gadu, zvanu skaits uz vienoto Eiropas neatliekamās palīdzības numuru “112” palielinājās par 3 %, sasniedzot 153 miljonus. Savukārt kopējais ārkārtējo izsaukumu skaits, to vidū uz valsts neatliekamās palīdzības numuriem, ja tie joprojām tiek izmantoti, nemainījās – 270 miljonu. 2021. gadā no visiem ārkārtējiem izsaukumiem 56 % bija zvani uz numuru “112”.

Datu vākšanas pamatā bija konkrēti jautājumi, kas tika izmantoti, lai novērtētu ES tiesību aktu prasību īstenošanas līmeni un valstu ārkārtējo izsaukumu centrāļu (ĀIC) sistēmu uzlabošanu. Kvantitatīvo datu (piemēram, uz numuru “112” saņemto neatliekamās palīdzības izsaukumu skaita) pārskata periods ir no 2021. gada 1. janvāra līdz 2021. gada 31. decembrim. Novērtējot sistēmas pieejamību (piemēram, risinājuma izsaucēja atrašanās vietas noteikšanai un lietotnes ieviešanu utt.), šajā ziņojumā ir atspoguļota jaunākā pieejamā informācija. Dalībvalstis un COCOM novērotāji no kandidātvalstīm un EEZ valstīm 4. aprīlī tika aicināti iesniegt atbildes līdz 2022. gada 31. maijam.

Saskaņā ar EESK 109. pantu ir obligāti jānodrošina, ka piemērotākajai ĀIC ir pieejama gan no tīkla iegūta, gan arī no mobilā tālruņa iegūta precīzāka atrašanās vietas informācija.

Papildus iespējai piekļūt neatliekamās palīdzības dienestiem, zvanot uz numuru “112”, 18 dalībvalstis ir valsts vai reģionālā mērogā ieviesušas lietotnes, kas pieejamas visiem galalietotājiem un nodrošina ārkārtēja gadījuma saziņu. Šie piekļuves līdzekļi atkarībā no to uzbūves ļauj galalietotājiem sniegt papildu informāciju ĀIC un sniedz no mobilā tālruņa iegūtu informāciju par atrašanās vietu vai nodrošina tekstuālu saziņu ar ĀIC. Beļģija, Kipra, Vācija un Polija apstiprināja, ka datplūsmai, ko rada neatliekamās palīdzības lietotne, piemēro nulles likmi.

16 dalībvalstis ir atļāvušas visiem galalietotājiem ārkārtēja gadījuma saziņai izmantot īsziņas . 11 dalībvalstīs ārkārtēja īsziņa tiek nosūtīta uz numuru “112”. Atkarībā no tā, cik aktīvi tiek popularizēts šāds ārkārtēja gadījuma saziņas veids, īsziņu izmantošana ārkārtēja gadījuma saziņai ievērojami atšķiras – no dažiem gadījumiem līdz desmitiem tūkstošu gadījumu. 13 dalībvalstis apstiprina, ka ārkārtējas īsziņas nosūtīšana tiek nodrošināta par brīvu.

Viedtālruņu lielā izplatība nes labumu tādā ziņā, ka tā uzlabo ārkārtēja gadījuma saziņas efektivitāti, jo ir pieejama precīza informācija par izsaucēja atrašanās vietu. Viesabonēšanas regulā ir noteikts, ka piekļuve neatliekamās palīdzības dienestiem ir iespējama, nodrošinot vairumtirdzniecības līmeņa pārredzamību starp viesabonēšanas partneriem, apmainoties ar tehnisko un regulatīvo informāciju, lai nodrošinātu ārkārtēja gadījuma saziņas un izsaucēja atrašanās vietas noteikšanas pakalpojumu sniegšanu viesabonentiem.

6. Izsaucēja atrašanās vietas informācijas precizitāte un uzticamība

EESK 109. panta 6. punktā ir noteikts, ka dalībvalstīm ir jānosaka izsaucēja atrašanās vietas informācijas precizitātes un uzticamības kritēriji. 18 dalībvalstis un Norvēģija ziņoja par valsts tiesību aktos noteiktajiem izsaucēja atrašanās vietas kritērijiem. Turklāt Deleģētās regulas 2019/320 mērķis ir atbalstīt EESK noteiktos politikas mērķus, uzdodot viedtālruņu ražotājiem no 2022. gada 17. marta nodrošināt, lai ārkārtēja gadījuma saziņā būtu pieejami dati no globālās satelītu navigācijas sistēmas (GNSS) – vismaz no ES Galileo – un dati no Wi-Fi. Tas ļauj ar pienācīgu un lietderīgu precizitāti noteikt, kur atrodas viedtālrunis un līdz ar to arī persona, kas to izmanto.

No tīkla iegūta atrašanās vietas informācija

Visās dalībvalstīs un Norvēģijā fiksētajos tīklos veikto izsaukumu gadījumā izsaucēja atrašanās vietu norāda pēc izsaucēja ierīces instalēšanas adreses vai izsaucēja ielas/pasta/rēķinu adreses.

Visas dalībvalstis ziņoja, ka mobilajos tīklos veikto izsaukumu gadījumā atrašanās vietu norāda kā šūnas/sektora identifikatoru, kas nodrošina ĀIC operatoram pārraidīto datu augstu uzticamību. Paziņotā precizitāte ir no 500 m līdz 40 km atkarībā no tīkla blīvuma, t. i., atkarībā no atrašanās pilsētas vai lauku apvidū. Precīzāki uz mobilo sakaru tīklu balstīti atrašanās vietas noteikšanas risinājumi ir sinhronizācijas apsteidze, aprites laiks vai sektora identifikators. Šīs atrašanās vietas noteikšanas metodes ievērojami uzlabo no tīkla iegūtās atrašanās vietas informācijas precizitāti – dažos gadījumos līdz pat 50 m.

No mobilā tālruņa iegūtos datos balstīti atrašanās vietas noteikšanas risinājumi

Attiecībā uz atrašanās vietas noteikšanas risinājumiem, kam izmanto no mobilā tālruņa iegūtu informāciju, dalībvalstis ziņoja par diviem turpmāk aprakstītajiem īstenošanas veidiem.

a) Progresīvas mobilās lokācijas sistēmas (AML) risinājums

AML var uzlabot precizitāti pat 4000 reižu un nodrošināt precizitāti līdz mazāk nekā 100 m . Risinājums neignorē šūnas identifikatora atrašanās vietu, uz ko norāda tīkls, bet papildina to ar GNSS vai Wi-Fi atrašanās vietas informāciju, kas iegūta no mobilā tālruņa. 22 dalībvalstis, Islande un Norvēģija ziņoja par AML ieviešanu savā teritorijā.

b) Atrašanās vietas informācijas iegūšana no mobilā tālruņa, izmantojot neatliekamās palīdzības lietotni

Valsts vai reģionālā mērogā ieviestas neatliekamās palīdzības lietotnes, izmantojot viedtālruņa GNSS vai Wi-Fi funkciju, ļauj sniegt izsaucēja atrašanās vietas informāciju, kas ir precīzāka nekā tā, ko sniedz no tīkla iegūtos datos balstīti risinājumi.

Tomēr šādu lietotņu gadījumā atšķirībā no AML risinājumiem ir nepieciešama iepriekšēja iedzīvotāju rīcība, proti, tās ir nepieciešams lejupielādēt. Atrašanās vietas datu nosūtīšana ir iespējama tikai tad, kad datu savienojums ir aktīvs.

Saskaņā ar deleģēto regulu, kas pieņemta 2022. gada 21. decembrī, Komisija ierosina pasākumus, kuros noteikti parametri, kas kompetentajām regulatīvajām iestādēm jāņem vērā, nosakot kritērijus attiecībā uz izsaucēja atrašanās vietas informācijas precizitāti un uzticamību.

7.Vidējais laiks, kas “112” operatoram vajadzīgs, lai saņemtu izsaucēja atrašanās vietas informāciju

Visas dalībvalstis ziņoja, ka, pateicoties datu eksporta (“push”) sistēmas vai datu automātiskās izvilkšanas (“pull”) sistēmas ieviešanai, no tīkla iegūtā informācija par izsaucēja atrašanās vietu tiek sniegta gandrīz momentāni (līdz 10 sekunžu laikā).

No mobilā tālruņa iegūtos datos balstītas atrašanās vietas noteikšanas tehnoloģijas savas raksturīgās uzbūves dēļ, iegūstot vajadzīgos atrašanās vietas parametrus no GNSS vai Wi-Fi signāliem, ir atkarīgas no mobilo tālruņu darbības ātruma. Pēc 15 dalībvalstu paziņotajiem datiem tika apstiprināts, ka no mobilā tālruņa iegūtā atrašanās vietas informācija var tikt sniegta gandrīz momentāni vai līdz 26 sekunžu laikā.

Saskaņā ar EESK 109. panta 6. punktu dalībvalstis ir atbildīgas par to, lai piemērotākajai ĀIC nekavējoties ir pieejama gan no tīkla iegūta, gan arī no mobilā tālruņa iegūta informācija par izsaucēja atrašanās vietu. Deleģētajā regulā, kas pieņemta līdz 2022. gada 21. decembrim, Komisija ierosina pasākumus, kas nodrošina kontekstuālo datu, to starpā izsaucēja atrašanās vietas informācijas, efektīvu maršrutēšanu.

8.Piekļuve neatliekamās palīdzības dienestiem ES viesabonēšanas gadījumā

Visas dalībvalstis ziņoja, ka viesabonēšanas zvanu gadījumā tiek nodrošināta piekļuve “112” un izsaucēja atrašanās vietas informācijai, kas iegūta no tīkla.